แบงก์ และ EARTH
ผ่านมาถึงตอนนี้ยังไม่มีใครรู้ว่า ตัวเลขหนี้ของ EARTH ที่มีอยู่กับธนาคารเป็นจำนวนเท่าไหร่กันแน่
30 พ.ค. 2561

ลูบคมตลาดทุน : ธนะชัย ณ นคร
ผ่านมาถึงตอนนี้ยังไม่มีใครรู้ว่า ตัวเลขหนี้ของ EARTH ที่มีอยู่กับธนาคารเป็นจำนวนเท่าไหร่กันแน่
ตัวเลขที่ “ข่าวหุ้นธุรกิจ” นำเสนอก่อนหน้านี้ เป็นเพียงประมาณการ
แต่ก็ได้รับการยืนยันจากแหล่งข่าวที่ใกล้ชิดกับเรื่องนี้
เขาบอกว่า บวก-ลบ ไม่ห่างจากที่ “ข่าวหุ้นธุรกิจ” นำเสนอไปหรอกครับ
หนี้ของ EARTH จะเป็นระยะสั้น
และส่วนใหญ่นำไปใช้ในธุรกรรมด้านถ่านหิน
หากดูจากงบการเงินของ EARTH ณ สิ้นไตรมาส 1/60
พบว่ามีเงินเบิกเกินบัญชี และเงินกู้ยืมระยะสั้นจากสถาบันการเงินอยู่ 1.31 หมื่นล้านบาท
ทว่าเมื่อรวมหนี้สินหมุนเวียนทั้งหมดจะอยู่ที่ 1.67 หมื่นล้านบาท
ขณะที่วานนี้ ก็มีแหล่งข่าวอีกคนจากวงการธนาคาร มาบอกว่า “กรุงไทย” มีการปล่อยเงินกู้ระยะสั้นให้กับ EARTH ไปแล้ว 7,000 ล้านบาท
และเป็นของแบงก์กสิกรไทย ที่ EARTH นำออกมาใช้แล้วอีก 2,000 ล้านบาท
EARTH ยังคงเหลือวงเงินอีก 4,000 ล้านบาท
เงินจำนวน 4,000 ล้านบาท นี่แหละคือต้นเหตุของปัญหาของ  EARTH ที่นำไปสู่การ “ขาดสภาพคล่อง”
เพราะแบงก์ “ตัดวงเงิน” นี้
คือ…. ไม่ให้ใช้แล้ว
ยังว่ากันว่าอีก คือ เงิน 4,000 ล้านบาทที่เหลือนี้ น่าจะเป็นของ “กรุงไทย” หรือ KTB
ส่วนสาเหตุนั้นก็ไม่มีใครทราบ
และยังไม่ได้รับการเปิดเผยรายละเอียดมากนักทั้งจากฝั่งของธนาคาร (กรุงไทย) และ EARTH
ทว่า มีการคาดเดาว่า อาจมาจากปัญหาภายในของ EARTH หรือเปล่า
ในด้านของธนาคารเจ้าหนี้เอง ก็ไม่ได้เปิดเผยว่า ตัวเลขหนี้จริงๆ มีจำนวนเท่าไหร่
เพราะเป็น “ความลับ” ลูกค้า
ส่วน EARTH เองก็ยังไม่ได้ชี้แจงว่า เขามีหนี้กับธนาคารเท่าไหร่
และที่แจ้งกับตลาดหลักทรัพย์ฯ ส่วนใหญ่จะเป็นหนี้ตั๋วบี/อี และหุ้นกู้
หนี้ระยะสั้นของ EARTH ที่มีอยู่กับธนาคาร ข่าวว่า ยังไม่ถึงกำหนดชำระครับ
น่าจะเร็วๆ นี้
ถามว่าแล้วจะยังไงต่อไปล่ะ…?
เห็นว่า EARTH กับ แบงก์ ก็กำลังนั่งจับเข่าคุยกันอยู่ว่า จะร่วมกันแก้ปัญหาอย่างไร
หรือหาก EARTH แก้ปัญหาไม่ได้
และหนี้ก้อนนี้นำไปสู่เป็น “หนี้เสีย” จริงๆ (เพราะธุรกรรมของ EARTH ขณะนี้แทบจะเดินต่อไม่ได้)
แบงก์เองก็ต้องตั้งสำรองหนี้ฯ และคาดว่า น่าจะเป็นช่วงไตรมาส 3–4 ของปีนี้
เข้าใจว่านักวิเคราะห์เองก็กำลังต้องการข้อมูลที่แน่นอนเกี่ยวกับมูลหนี้ของ EARTH และมีแบงก์ไหนบ้างที่ปล่อยกู้ว่ามี “จำนวนสุทธิ” เท่าไหร่
นัยว่า เพื่อที่จะไปดีดลูกคิดคำนวณกันได้ถูก
ว่าควรจะแนะนำการลงทุนในหุ้น  EARTH อย่างไร
และหุ้นธนาคารที่เป็นเจ้าหนี้ของ EARTH อย่างไร
ท่ามกลางข้อมูลที่ยังไม่แน่นอนนี้ ทำให้คำแนะนำลงทุนหุ้น กรุงไทย ออกมาเหลือเพียงแค่ “ถือ” เท่านั้น
อาจมีบางโบรกฯ ที่ยังแนะนำ “ซื้อ” เช่น บล.ฟินันเซีย ไซรัส ที่ให้ราคาเป้าหมายลดลงจากเดิม 24 บาท เหลือ 23 บาท และมองว่าราคาหุ้นกรุงไทย ลงมาต่ำกว่า Book Value ซึ่งอยู่ที่ 20.20 บาท
แต่หากถามว่า หนี้เสียก้อนหนี้ (หากเกิดขึ้นมาจริงๆ) จะกระทบกับฐานะการเงินของแบงก์ไหม
คำตอบที่ออกมาจากนักวิเคราะห์ รัฐมนตรีคลัง “อภิศักดิ์ ตันติวรวงศ์” และผู้ว่าการ ธปท. “วิรไท สันติประภพ” ต่างบอกตรงกันว่า ก็ไม้ไดกระทบอะไร
เพราะเงินกองทุนของธนาคารมีความเข้มแข็ง
ตัวเลข Coverage Ratio ของธนาคารแต่ละแห่ง ก็อยู่เกินระดับ  100%
และคาเฉลี่ยทั้งระบบอยู่ที่ 130%
อาจจะมีของกรุงไทยที่ต่ำกว่าค่าเฉลี่ยเล็กน้อย เพราะปัจจุบันอยู่ที่ประมาณ 120%
และจากปัญหาของ EARTH ก็ยังไม่น่าทำให้ Coverage Ratio ของกรุงไทย ต่ำกว่า 100%
หรืออย่างมาก หนี้เสียที่เกิดขึ้น อาจนำไปสู่กำไรอาจปรับลงบ้าง และเงินกองทุนอาจจะน้อยลงจากเดิม หรืออาจจะเท่าเดิมก็ได้
ปัญหาน่าจะมีอยู่ประมาณนี้